Reng (Stod)

**Reng** (amtl.: **Regen**) is d Groasstod fom Landgroas Reng z Nidabaian und ligt im Boarischn Woid am Schwoazn Reng. De Stod is nom Fluss Reng gnennd und is am 7. Dezemba 2004, a staadle dakennda Lufdkuaoat woan.

## Stodgliadarung
De bolitisch Gmoa Reng hod 57 Oatstei:

S oide Stodgebiet hand Oidstod, Moizerlitz, Biagahoiz, Gruabhiagl, Riadham und St. Johann.

## Gschicht

Häxdwascheinle is Reng geng End fom 11. Joohundad fo da *Propstei Rinchna* dabaud woan. Da Pabst *Eugen III.* hod am 30. März 1148 an Schutzbriaf fias Glousda Nidaoida gschriim und do drin is gstandn gwen, das de Kiach fo Reng an Stift Nidaoida kead. Reng is dano a wichdiga Grenzoat gwen. A Hoizbrugg iwan Reng, scho uma 1207 ausdengd, iseaschd in da Zeid fo 1902–1905 an da säim Schdäi, ois Ludwigsbrugg aafgschdäid woan. *Ludwigsbrugg*, zwengam schbadan Kine Ludwig III..

1254, Reng kead owei no za Rinchna, wiads a Glousdamoakt. 1270 hom da Abt fo Nidaoida und da Heazog *Heinrich XIII.* a Dauschgschäfd gmochd kod, dano is Reng a heazeglicha Moakt gwen. 1468, da Heazog *Albrecht IV*. sezd a Uakund aaf, mid de Moaktrecht niadare Grichtsboakeid, freiwillige Grichtsboakeit, Entscheidung iwa Bolizeisacha. Scho uma 1448 hoda Reng a Stodwappm gem kod.

Im Dreißgjarign Griag hod da Schwed 1633, 1641 und 1648, Reng eikassiad, gschrebfd, grubfd und dabrennd. 1633 hod a Marienbuidl fo am dabrenndn Beggahaisl koan Schoon dalittn kod, des is schbada no Soizburg kema gwen und hod duad za Grindung fom Woifoatsoat *Maria Plain* gfiad kod.

Am End fom 16. Joohundat hods Oxn und Warnmeakt gem kod. 1827 iss easchde Schuihaus am Weibeagacka baud woan. Im Joo draaf, is Reng a *Munizipalgmoa* gwen und 1852 hom aa d Dirndln a Schui griagd kod.

Am 16. Septemba 1877 isa Eisnbohstregg fo Deggndoaf aaf Zwiesl kema gwen. S Schuihaus am Weibeag hodma 1881 uma dridds Gschoos afgstockt. Easchd am 1. Jenna 1932 is Reng a Stod gwen.

Wia da Amerikana am 24. Aprui 1945 kemaris, hand z Reng no drei Bruckan gschbrengt und dano is no hefde kämpfd woan. 36 Heisa hand dano so guad wia hii gwen. 33 deitsche Soidatn und 17 Ziwilistn san gschdoam gwen, 79 Famäin hom era Obdach faloan kod.

De *amerikanische Kroas-Milidäaregiarung* hod se in da Nochbastod Zwiesl eigrichd kod, wai duad ned sofäi hii gwen is. Am 3. Julei 1945 is aaf Bäfäi fo de Amerikana aas Landratsamt no Zwiesl kema gwen, wos de Renga gscheid gschdunga hod. A hitzkebfige Debattn uman Siiz fom Landratsamt hod oogfangd, dreimoi hod d Nidaboarische Regiearung oogoadnad dass Landratsamt zrugg af Reng kimd, zlezd am 8. Aprui 1948. Owa nixis bassiad gwen, s Landratsamt is oiwai no in Zwiesl gwen. Am 17. Aprui 1948 um 3:30 Uhr in da fria, homse da Landrat *Werner Haas* und 49 Maana, aaf Zwiesl aafgmochd und hom duad s Landratsamt gschdoin, aaf zea Lastwong glon und af Reng ausse kudschiad. Duad hans dano mid Muse und weiß-blaua Beflaggung gfeiad woan.

### Religiona

* *Evangelisch-Lutharische Kiachagmoa Reng*
* Kath. Pfoarei March *[[Bistum Rengschburg]]*
* Kath. Pfoarei Reng Bistum Bassa

### Eigmoandunga
1917 is s Doaf *Heilig-Geist* mid uma 110 Eiwona, za Reng dazua kema gwen. Am 1. Aprui 1962 homs aa de Gmoa *Bärndoaf* in Reng eigmoand kod, dano is d Eiwonazoi af 6500 oogschdiing gwen. Am 1. Aprui 1964 hand *Neigahäh, Riadham, Wiashof* und *Huawahof* gfoigd, de oisamd za Gmoa *Rinchnamind* kead kod hom. Am 1. Julei 1964 is de Gmoa *Weißnstoa* mid 1.260&nbsp;ha Land und 584 Eiwona dazua kema. Zweng da *Gmoagebiadsrefoam* hand am 1. Jenna 1972 de Gmoa *Obaneimoas* mid 505 Eiwona und 1,241&nbsp;ha Gmoafläch und am 1. Mai 1978 de Gmoa Rinchnamind mid 1.181&nbsp;ha und 939 Eiwona sowia de Gmoa *March* mid 1.038&nbsp;ha und 743 Eiwona gfoigd.

### Eiwona iwad Joo
Anno 1280 hod Reng za. 200 Eiwona. Bis zan End fom 19. Joohundad hod se des grod gring vaendad kod. 1828 hans aa grod amoi 1.196 und im Joo 1904 2.366 Leid gwen. Easchd im 20. Joahundad sans dano meara woan, 1974 han scho 9.029 Eiwona regischdriad gwen. Da Zuawox kimd foa oim fo Eigmoandunga, da Oosiidlung fo *Hoamadvodriimne* und aa da Ausbau fo da Industrie. Angebotsfäifoit und Attraktivität losst de Beväikarungszoin steing, 2005 hod Reng 12.553 Eiwona. Dano san de Eiwonazoin a bissal zruck ganga gwen, wega (z. B. Gebuatnrückgang), es hod se owa bei 12000 eipendld.

### Wappm
*A weiße Lilie und driwa an Rengboong inan blaun Fäid im Schäid * (Text fo da Oaginoiuakund fo 1448). S Wappm hod da Heazog Albrecht III. da domoign Moaktgmoa 1448 valien kod. D Stodfoamna san Roud, Gäib, Blau. Da Rengboong städ fian Oatsnam, de Lilie is s Oatszeichn, wos ma af Siegln fom 17. Joahundat seng ko.

### Stodpatnaschoftn
Reng hod foigande Patnaschoftn, mid da hessischn Stod *Eschwege* seit 1997, mid da borischn Stod *Roth* und mim franzesischn *Mirebeau*.

### Padnschoft
* Hoamadkroas Bergreichenstein e.V. (tschech. *Kašperské Hory*, seit 1984)

## Kuitua und Sengswiadekeidn
### Musäum
* Im *Fressandn Haus* san Schnupfdowoglasl, a foikskundliche Sammlung, Zeigl wos bei da Buagruin Weißnstoa ausgrom hom und s Oawatszimma voum Dichter *Siegfried von Vegesack*. 
* Hoamadmusäum Bergreichnstoa
* Nidaboarischs Landwiatschaftsmusäum. Scho in de 1930 Joa hom Renga Birga dafia Drimma gsammed oba eascht 1988 is afgmocht worn. 
* De Pscheidl-Krippe mid umara 300 Figuan is bis zan Doud vo da Frau Pscheidl-Krystek im Pscheidlhaus an da Ludwigsbruck gstandn.

### Musi
* Bloskapein Reng
* Blosoakesda vou da Stod Reng e.V., grind 1994
* Liadadofe Reng v.1852
* Spuimannzug Freiwillige Feiawea Reng e.V., grind im Joa 1973.

### Bauweak
* Bia- und Eiskella
* Burgruin Weißnstoa ligt siadle voum Stodblotz voum Oatstei Weißnstoa
* De evangelische Kiacha vo 1957–1958
* Am Fressandn Haus entstäd seit 2000 da *glosane Woid*, a woxande Sammlung vo Glosskuipturn in Bamfoam 
* Heilig-Geist-Kiacha , 1421–1425 ois Spidalkiacha baut
* Marienbrunna 2012 Richtung Ludigsbruck vasetzt. D Mariensejle is ausm Joa 1872 
* St. Johann Kiacha
* Stodpfoakiach St. Michael

### Nadurdenkmäla
* Da *Pfoi* (Pfahl) is a 150&nbsp;km langa Kwarzfejsnzug. Im Oatstei Weißnstoa isa mid 750&nbsp;m am hextn, do is a de Buag Weißnstoa dabaut.

## Berihmtheidn
* Jakob Ertl, Schriftsteller (1875–1957)
* Clara Nordström, schwedische Schriftstellerin (1886–1962)
* Adalbert von Pechmann (* 20. Oktoba 1777 in Reng; † 9. Meaz 1860 in Bassa), Bassaua Weihbischof, Domdekan und Generalvikar
* Heinrich von Pechmann (* 26. Februa 1774 in Reng; † 4. Julei 1861 in Minga), Architekt, Wossabauinschenöa und Autor
* Josef und Maria Pscheidl, Erbauer da Pscheidl-Krippe
* Josef Schwannberger (* 19. Mai 1893; † 19. Meaz 1969), Schreinamoasta; Ehrnbriafinhaber (1953) und Ehrnbiagamoasta (1960)
* Siegfried von Vegesack, baltischer Dichda (1888–1974)

## Im Netz

* Stadt Regen
* 

## Beleg